Herning Kommune har, uden at undersøge alternativer, besluttet at fremtiden for busdrift i kommunen hedder brintbusser, når den nuværende kontrakt om busdrift udløber i 2019. Derfor er der indgået en aftale i byrådet om, at brintbusser skal støttes med 1,5 mio. kroner om året over de næste ti år.

Samtidig overtager Herning Kommune det kuldsejlede brintbusprojekt fra Slagelse Kommune, hvor ti brintbusser med 17,3 mio. kroner i EU-støtte skulle have været indsat på kommunens busruter.

På kommunens hjemmeside siger borgmester Lars Krarup, at brintbusser »vil give en meget markant CO2-reduktion, og samtidig lever vi på et nyt og spændende område op til vores ambition om at turde gå nye veje«.

I midten af september var der konference om brintbusser i København. En polsk fremstillet brintbus var kørt turen fra Hamburg for at vise deltagerne, hvordan et alternativ til traditionelle dieselbusser kunne se ud. Illustration: Bjørn Godske

Men hvorfor har Herning Kommune ikke kigget på alternativer?

»Vi behøver ikke at kigge på alternativer, for vi har besluttet os til, at det skal være brint. Det er en politisk beslutning,« siger Finn Stengel Petersen (S), der er formand for teknik- og miljøudvalget, til ing.dk.

Læs også: Brintbusser lover os ren luft i byerne

Rent miljømæssigt vurderer han, at brintbusserne vil give en CO2-reduktion på syv procent sammenlignet med dieselbusser.

Udvalget har været i Aberdeen i Skotland for at kigge på et brintbusprojekt, som har flere år på bagen. Ifølge Finn Stengel Petersen viser erfaringer med brintbusser, at der ikke er større udfordringer med dem end med dieselbusser.

Hvorfor har I ikke undersøgt, om batteribusser eller busser, som kører på biogas, kunne være et bedre alternativ både økonomisk og miljømæssigt?

»Vi har lyttet til dem, som siger, at der er de samme problemer med batteribusser som med elbiler: Batterierne er meget tunge at køre rundt med. Med brint vil man kunne tanke om natten og køre en hel dag uden problemer. Problemet er, at man ikke kan lagre el-energi, hvis der bliver produceret for meget. Hvis der ikke er noget forbrug, så forsvinder energien,« siger Finn Stengel Petersen.

Hov, det er jo ikke muligt rent fysisk. Elnettet reguleres hele tiden, så der opretholdes en balance mellem forbrug og produktion?

»Nej, når der ikke er noget forbrug, forsvinder energi. Og vi har jo set, at der nogle gange produceres mere energi end der kan forbruges. Der kan jo ikke lagres noget el i ledningerne.«

Det er i princippet korrekt. Men der vil altid være et forbrug et eller andet sted, og energien vil i praksis løbe derhen, ellers stiger frekvensen.

»Det er ikke sådan, jeg opfatter det. Så det bliver vi ikke enige om.«

Men altså, I har ikke tænkt jer at undersøge alternativer til brintbusser?

»Vi er lige sprunget på brintbusser, fordi vi tror, at det er fremtiden. Jeg bliver dig svar skyldig i forhold til batteribusser og biogas. Jeg tror, nogle af vores nabokommuner har kigget på det. Men det behøver vi heller ikke at kigge på. For vi har valgt brint,« afslutter Finn Stengel Petersen samtalen.